Neuvoston yhteinen kanta

20 päivältä kesäkuuta 2002,

kansainvälisestä rikostuomioistuimesta hyväksytyn yhteisen kannan 2001/443/YUTP muuttamisesta

(2002/474/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Kansainvälisestä rikostuomioistuimesta, jäljempänä "tuomioistuin", 11 päivänä kesäkuuta 2001 hyväksytyn neuvoston yhteisen kannan 2001/443/YUTP(1) 7 artiklan mukaan neuvosto tarkistaa tätä yhteistä kantaa kuuden kuukauden välein.

(2) Neuvosto pani 16 päivänä huhtikuuta 2002 merkille Euroopan parlamentin tuomioistuimesta 28 päivänä helmikuuta 2002 antaman päätöslauselman, jossa muun muassa pyydettiin hyväksymään yhteisen kannan 2001/443/YUTP seurantaa varten toimintaohjelma.

(3) Mainittu toimintaohjelma viimeisteltiin 15 päivänä toukokuuta 2002, ja sitä voidaan tarvittaessa mukauttaa.

(4) Kansainvälisen rikostuomioistuimen perussäännön, jäljempänä "perussääntö", tultua hyväksytyksi Roomassa pidetyssä täysivaltaisten edustajien konferenssissa, 139 valtiota on allekirjoittanut ja 69 valtiota ratifioinut sen tai liittynyt siihen. Perussääntö tulee voimaan 1 päivänä heinäkuuta 2002.

(5) Kaikki Euroopan unionin jäsenvaltiot ovat ratifioineet perussäännön.

(6) Perussäännön voimaantuloa silmällä pitäen on toteutettava useita toimenpiteitä, ennen kuin tuomioistuin voi toimia tehokkaasti. Euroopan unionin olisi tänä aikana tehtävä kaikkensa, jotta tuomioistuin voitaisiin perustaa mahdollisimman pikaisesti valmistelevan komitean ja sopimusvaltioiden kokouksen, jäljempänä "kokous", asiaa koskevien päätösten mukaisesti.

(7) Tämän vuoksi yhteinen kanta 2001/443/YUTP on muutettava,

ON HYVÄKSYNYT TÄMÄN YHTEISEN KANNAN:

1 artikla

Muutetaan yhteinen kanta 2001/443/YUTP seuraavasti:

1) Korvataan 1 artiklan 2 kohta seuraavasti: "2. Tämän yhteisen kannan tavoitteena on tukea tuomioistuimen mahdollisimman pikaista perustamista ja tehokasta toimintaa sekä edistää mahdollisimman laajaa liittymistä perussääntöön niin, että tuomioistuimella olisi maailmanlaajuinen tuki."

2) Korvataan 2 artikla seuraavasti: " 2 artikla

1. Tukeakseen tavoitteena olevaa mahdollisimman laajaa liittymistä perussääntöön Euroopan unioni ja sen jäsenvaltiot pyrkivät kaikin tavoin edistämään tätä kehitystä siten, että ne ottavat aina, kun se on asianmukaista, kolmansien maiden, valtioryhmittymien tai asianomaisten alueellisten järjestöjen kanssa käytävissä neuvotteluissa tai poliittisissa vuoropuheluissa esille kysymyksen Rooman perussäännön mahdollisimman laajasta ratifioinnista tai hyväksymisestä tai siihen liittymisestä ja sen täytäntöönpanosta.

2. Unioni ja sen jäsenvaltiot edistävät perussäännön maailmanlaajuista ratifiointia ja täytäntöönpanoa myös muilla tavoin, kuten hyväksymällä aloitteita tiedon jakamiseksi perussäännön arvoista, periaatteista ja määräyksistä sekä siihen liittyvistä välineistä. Unioni tekee tarvittaessa yhteistyötä muiden asianomaisten valtioiden, kansainvälisten instituutioiden sekä valtioista riippumattomien järjestöjen ja muiden kansalaisyhteiskunnan edustajien kanssa tämän yhteisen kannan tavoitteiden edistämiseksi.

3. Jäsenvaltiot jakavat kaikille asianomaisille valtioille omat kokemuksensa perussäännön täytäntöönpanoon liittyvistä kysymyksistä ja antavat tarvittaessa muutakin tukea tämän tavoitteen toteuttamiseksi. Ne antavat pyydettäessä teknistä ja tarvittaessa taloudellista tukea perussäännön ratifioimiseksi ja täytäntöönpanemiseksi tarvittavaan lainsäädäntötyöhön kolmansissa maissa. Perussäännön ratifiointia tai yhteistyötä tuomioistuimen kanssa harkitsevia valtioita kannustetaan ilmoittamaan unionille näissä pyrkimyksissä ilmenneistä vaikeuksista.

4. Unioni ja sen jäsenvaltiot yhteensovittavat eri valtioille tai valtioryhmittymille tuomioistuimen hyväksi antamansa poliittisen ja taloudellisen tuen tämän artiklan täytäntöönpanemiseksi. Tätä varten kehitetään ja sovelletaan tarvittaessa maa- ja aluekohtaisia strategioita."

3) Korvataan 3 artikla seuraavasti: " 3 artikla

1. Unioni ja sen jäsenvaltiot antavat tukensa, mukaan lukien käytännön toimet, tuomioistuimen mahdollisimman pikaiselle perustamiselle ja sen moitteettomalle toiminnalle. Ne tukevat erityisesti tuomioistuimen perustamista valmistelevan asianmukaisen suunnittelumekanismin, valmisteleva asiantuntijaryhmä mukaan luettuna, luomista ja käyttöönottoa mahdollisimman pikaisesti.

2. Jäsenvaltiot toimivat yhteistyössä varmistaakseen, että kokous toimii saumattomasti kaikilta osin, myös hyväksyttäessä valmistelevan komitean suosittelemia asiakirjoja. Jäsenvaltiot tekevät erityisesti kaikkensa varmistaakseen, muun muassa edistämällä tuomareiden ja syyttäjien nimitysmenettelyjen avoimuutta perussäännön mukaisesti, että nimetyiksi tulevat pätevyydeltään korkeatasoiset ehdokkaat. Jäsenvaltiot myös pyrkivät siihen, että koko tuomioistuimen kokoonpano heijastaa perussäännössä vahvistettuja kriteerejä.

3. Unioni ja sen jäsenvaltiot harkitsevat asianmukaista ja tasapuolista osallistumista niiden toimenpiteiden rahoittamiseen, joita tarvitaan ennen kuin tuomioistuimen ensimmäisen kauden talousarvio voidaan ottaa käyttöön ja tuomioistuin on täysin toimintavalmis. Kun osallistujavaltioiden kokous on hyväksynyt talousarvion, unioni kannustaa osallistujavaltioita suorittamaan nopeasti vahvistettujen osuuksiensa siirron tuomioistuimen tilille kokouksen tekemien päätösten mukaisesti.

4. Unioni ja sen jäsenvaltiot pyrkivät tarvittaessa tukemaan tuomareiden, syyttäjien ja virkailijoiden koulutusta ja avustamista sekä antamaan neuvoja tuomioistuimen toimintaan liittyvissä asioissa."

2 artikla

Tätä yhteistä kantaa sovelletaan päivästä, jona se hyväksytään.

3 artikla

Tämä yhteinen kanta julkaistaan virallisessa lehdessä.

Tehty Madridissa 20 päivänä kesäkuuta 2002.

Neuvoston puolesta

Puheenjohtaja

R. De Rato Y Figaredo

(1) EYVL L 155, 12.6.2001, s. 19.